În data de 13 aprilie 2015, pe harta lumii a apărut o nouă țară, denumită „Republica Independentă Liberland". Statul are un steag, un imn național și un guvern, chiar dacă nu se știe exact dacă poate fi numit... „stat".

Liberland e o nouă țară, care ocupă o suprafață de 7 km pătrați dintr-un teren „al nimănui”, situat în estul Europei. În Liberland, nu există taxe și nici servicii guvernamentale. Președintele țării descrie Liberlandul ca fiind o țară în care cetățenii au parte de „un regim minimal de taxe și reglementări, pentru a trăi în tihnă”.

Ce este ciudat în legătură cu Liberland?

Țara Liberland are un guvern aproape inexistent, dar care funcționează, dar totul se bazează pe voluntariat. Cetățenii strâng donații pentru a redacta o constituție și acceptă bitcoini. Orice fel de serviciu public – pompieri, bănci, telecomunicații – vor fi asigurate pe bază de voluntariat. Un paradis libertarian? Este posibil, scriu cei de la theverge.com.

Cine se află în spatele Liberlandului?

Fondatorul și președintele statului Liberland este un politician ceh în vârstă de 31 de ani, Vit Jedlicka, care conduce și unul din districtele Republicii Cehe din nord. El face parte din Partidul Cetățenilor Liberi, un partid cu viziuni libertariene. Vit și-a păstrat cetățenia cehă și a devenit celebru după ce a înființat noul stat.

Este vorba de o glumă?

Jedlicka este un cunoscut anti-european, iar Liberland ar putea fi un simplu site înființat de acesta, nu un stat în toată regula. Wikipedia s-a gândit serios dacă Liberland poate beneficia de propria pagină web „de țară”.

Jurnaliștii cehi au vizitat recent teritoriul Liberland, dar nu au reușit să treacă „granițele”. Steagul Liberlandului a fost ridicat în țară, dar ulterior cetățenii l-au coborât. Rezultatele „investigației” sunt confuze.

De unde au pământul?

Liberland se află între Serbia și Croația, pe malul de vest al Dunării. Granița urmează cursul Dunării, dar numeroase teritorii au fost disputate, de la formarea Iugoslaviei, în urmă cu 70 de ani. Liberland are 7 kmp, devenind a treia cea mai mică țară din lume, după Vatican și Monaco.

Teritoriul se află sub controlul croaților, dar Croația nu susține că are o parte din Liberland. În 2000, o comisie a fost înființată, pentru a soluționa disputele legate de graniță, dar lucrurile au stagnat în ultimii 15 ani. Rezultatul se traduce într-un tărâm al nimănui. Nu e nici al Serbiei, nici al Croației, ci al…Liberlandului.

Vorbim despre o țară adevărată?

Nici vorbă. Poliția de frontieră din Croația decide cine intră în Liberland și jurnaliștii au fost întorși din drum. Președintele și cetățenii Liberlandului locuiesc de fapt în Republica Cehă. Mii de oameni au aplicat online pentru a deveni cetățeni ai Liberlandului, dar nu se știe exact ce înseamnă asta. Din cauza inexistenței unui guvern real și solid, nu putem vorbi despre un stat în puterea cuvântului.

Este prima oară când cineva își „construiește” o țară?

În 1967, „Sealand”, o platformă petrolieră abandonată de pe coasta Angliei, și-a declarat independența. Aceasta nu este recunoscută drept țară, dar are propriul steag, propria echipă de fotbal și o populație de doi cetățeni.

Cum stabilim „legitimitatea” unei țări?

Cetățenii Liberlandului nu vor putea intra în țara lor fără acordul autorităților croate. E însă o chestiune care ține de diplomație și Sealandul nu a văzut o problemă în asta.

Pe de altă parte, în trecut, chiar și America a fost o țară „inventată”. E posibil ca toate țările să fie „false” și granițele să existe doar pe hârtie și în sufletele oamenilor.

Liberland nu trece testul de suveranitate. Nu poate opri patrulele croate să facă tot ce doresc pe teritoriul său. Dacă ar fi o țară, ar fi una ocupată de o națiune străină.

Cum devii cetățean al Liberlandului?

Mii de oameni vor să locuiască în Liberland. Aplicanții trebuie să respecte opiniile celorlalți și să nu aibă un trecut nazist, comunist sau de altă natură întunecată.